איגרת 5.99

***איגרת לסגל המחקר מס' 5/99***

(גיליון 84, עמ' 590-593)

***עוד בגיליון הזה:***

***·          הכללת רכיבים נוספים בפנסיה***

***·          מינוי יועץ מדעי לממשלה***

**1. מתוך יומן יו"ר האיגוד**

**22.6.99** – קיימתי דיון עם סגן הממונה על השכר במשרד האוצר בנושא חידוש הסכם השכר, בהשתתפות היועץ המשפטי של האגף לאיגוד מקצועי בהסתדרות. דרשנו להצטרף להסכמי המסגרת ולקבל מקדמה ע"ח הסכם השכר החדש של דירוג המחקר לכשייערך, וזאת בשיעור מענק 30% ותוספת שכר של 4.8%. נמסר לנו כי נערכים כעת לערוך **הסכם ביניים** לגבי סגל המחקר הביטחוני. סוכם שניפגש שוב ב21.7.99- לקידום הדיון בענייננו, לאור התוצאות שיושגו לגבי מערכת הביטחון.

**22.6.99** – פרקליטות המדינה הגישה למוסד לבוררות מוסכמת בשירות הציבורי את סיכומיה בתיק הדן בתביעתנו לתשלום **מקדמת שכר בסך 13,000 ש"ח**. לאחר שנגיש את תגובתנו בכתב, יקבע המוסד את פסק הבוררות.

**22.6.99** – קיימתי דיון עם המשנה לממונה על השכר במשרד האוצר בהשתתפות היועץ המשפטי של האגף לאיגוד מקצועי, שבו נקבע כי חברי האיגוד נכללים בהסכם הקיבוצי המסדיר לגבי המגזר הציבורי את **הכללת הרכיבים** של החזרי הוצאות ועבודה נוספת בהפרשות לקרנות התגמולים לפנסיה צוברת. *(עיין בפרק 2 להלן!)*

**27.6.99** – נפגשתי עם הוועד **במכון הווטרינרי**. הוחלט לטפל בהשגת מכסות ש"נ; ובהפשרת משרת מנהל המכון למועמדים בדירוג המחקר. סוכם לבדוק את דעת החברים לגבי קיצור שבוע העבודה ל5- ימים.

**28.6.99** – השתתפתי בדיון בית הדין הארצי לעבודה בערעור המדינה נגד הליך המינוי של **ראש ממ"ח**. הוחלט לאשר הסכמת האיגוד והמדינה לנסח מוצא מוסכם לחילוקי הדעות תוך חודשיים. בינתיים הוערך המינוי בפועל של ד"ר אלי פוטיבסקי לעוד 3 חודשים.

**29.6.99** – נפגשתי עם הוועד **במכון** **הגיאולוגי**. סוכם לבדוק את האפשרות להגדיל את המכסות של טלפון, ביגוד והבראה. הוחלט לטפל במימון כרטיסי טיסה במח' עסקים מ-קק"מ.

**30.6.99** – השתתפתי בדיון בפני רשם ביה"ד לעבודה בירושלים בתביעת ד"ר **משה לפידות** לקבל קביעות בממ"ח. באי-כח התובע והאיגוד דרשו להפריד את הדיון כך שתידון תחילה שאלת נפקות החלטת **ועדת הערר**. הוחלט להעביר את ההחלטה בעניין לשופט הדן בתיק.

**30.6.99** – השתתפתי בישיבה של *פורום מנהלי מחקר ופיתוח רפואי*, שהוקם לאחרונה ע"י 26 מנהלי מו"פ בבתי החולים, בראשות ד"ר גד גלעד מאסף הרופא. אושרה הצעתי לקיים בכנסת סימפוזיון ארצי בכנסת בנושא "מחקר רפואי בישראל – חשיבותו לקידום שירותי בריאות ולכלכלת ישראל". הוחלט לפעול להנהגת דירוג מחקר במערכת הבריאות.

**\*\*\***

**2. הכללת רכיבי שכר נוספים בפנסיה**

**סוף סוף הושג פתרון לבעיה של הכללת רכיבי שכר נוספים בפנסיה.** עד כה לא אימצנו את ההסדר שנעשה בשעתו עם שאר הדירוגים להכללת החזרי הוצאת, וזאת מפני שהעלות למעסיק הייתה מקוזזת מסולם המשכורת והגמלה. כעת נקבע הסדר חדש בעניין - במסגרת הכללית של ההסכם הקיבוצי מ3.3.99- של המעסיקים הציבוריים עם ההסתדרות למעבר עובדים חדשים מפנסיה תקציבית לפנסיה צוברת.

        ·          החידוש הגדול בהסדר זה הוא הכללת השכר בעד כל עבודה נוספת, כגון משמרות, שעות נוספות וכוננויות, בחישוב לפנסיה, וזאת במסגרת קרן לפנסיה צוברת.

        ·          אין בהסדר החדש כל שינוי ברכיבי המשכורת לחישוב פיצויי פיטורין, קרן השתלמות וערך שעה.

**לבעלי פנסיה תקציבית**

        ·          עובדים שב"מועד הקובע" הם במעמד קבוע, זמני או בתקופת ניסיון במשרת תקן - ימשיכו להיות במסלול הפנסיה התקציבית כבעבר.

        ·          בנוסף לכך, יבוצעו עבורם הפרשות חודשיות לקרן פנסיה צוברת בשיעור 17.5% (12% מעסיק, 5.5% עובד), בגין כל רכיבי המשכורת אשר אינם נכללים במשכורת הקובעת לפנסיה תקציבית ואשר אינם בגדר החזר הוצאות, גילום מס וזקיפת הטבה למס. מחצית מתוך הפרשת המעסיק (6%) היא במקום פיצויי פיטורין.

        ·          לגבי "החזר הוצאות" הנ"ל (הכולל רכב קבועות ומשתנות, ביטוח חובה, ביטוח מקיף, אגרת רישוי, נסיעות, אש"ל, כלכלה וכיו"ב) יופרשו לקופת גמל לתגמולים (לשכירים) 5% מהעובד ו5%- מהמעסיק. לא תבוצע הפרשה כאמור בגין ביגוד והבראה, המשולמים לגמלאים במסלול פנסיה תקציבית.

**המועד הקובע**

 "המועד הקובע" להחלת ההסכם ולהכללת עובד במסלול פנסיה תקציבית ייקבע ע"י שר האוצר לא יאוחר מתום חודשיים שלאחר הכניסה לתוקף של השינוי הדרוש בחוק שירות המדינה (גמלאות), ומלבד שלא יהא בתחולה רטרואקטיבית.

**למבוטחים בהסדר פנסיה צוברת**

        ·          מי שב"מועד הקובע" הנ"ל והלאה יהיו מבוטחים בהסדר פנסיה צוברת (כולל עובדים חדשים), הבסיס להפרשה יהיה המשכורת הקובעת לפנסיה תקציבית לגבי עובד קבוע, למעט ביגוד, אבל לרבות הבראה וגם כל רכיבי המשכורת אשר אינם נכללים בבסיס השכר הפנסיוני כאמור ואשר אינם בגדר החזר הוצאות, גילום מס וזקיפת הטבה למס. שיעור ההפרשה החודשית יהיה 12% מהמעסיק ו5.5%- מהעובד.

        ·          בנוסף לכך, תבוצע ההפרשה (5% עובד, 5% מעסיק) לקופת גמל לתגמולים (לשכירים) בגין כל החזר הוצאות, לרבות ביגוד ולמעט גילום מס וזקיפת הטבה למס.

        ·          מאחר שההפרשה לקופת גמל מכסה רק 72% פיצויי הפיטורין על פי החוק - לגבי הרכיבים המבוטחים, ישלם המעסיק לעובד את יתרת 28% במועד הזכאות לתשלום פיצויי פיטורין.

**שמירת זכויות חברי האיגוד**

אני מצרף לאיגרת זו את מכתבו של יו"ר האג"מ בהסתדרות מיום 16.6.99, הקובע את זכאותנו להשוואת זכויות אל הטבות ותנאים עדיפים באם יוענקו כאלה לחברי סגל המחקר במערכת הביטחון.

**\*\*\***

**3. מינוי יועץ מדעי לממשלה**

לכ'

מר אהוד ברק, רה"מ

שלום רב,

הנדון: **מינוי יועץ מדעי לממשלה**

עם היבחרך כראש ממשלת ישראל, קבל נא את מיטב ברכותיי להצלחה בתפקיד החשוב ביותר בתולדות עמנו.

כמנהיג סגל המחקר האזרחי בישראל, פונה אני אליך בעניין מינוי יועץ מדעי לממשלה.

מוסדות המחקר הממשלתיים פועלים במסגרת משרד החקלאות (מכון וולקני, המכון הווטרינרי) ומשרד התשתיות הלאומיות (המכון הגיאולוגי, חקר ימים ואגמים, המכון הגאופיסי). לעומת זאת, מכוני המחקר של משרדי הבריאות, איכות הסביבה והתחבורה פועלים עדיין בהעדר הכרה במעמדם המקצועי-אקדמי.

לפיצול המיניסטריאלי כאמור, מתווסף הטיפול האמרכלי במערך המחקר כולו שהוא מפוצל בין משרד המדע, נציבות שירות המדינה ומשרד האוצר. כתוצאה מכן, אין מדיניות לאומית של מו"פ מדעי, וגורלו מופקר בידי ביורוקרטים מנוכרים. אין תיאום אפקטיבי ואין הנחייה מרכזית.

מצב עגום זה פוגע בכושר המערכת להגשים יעדים לאומיים על ידי השקעה מתוכננת במחקר מדעי וטכנולוגי לשם פיתוח התשתיות שהן חיוניות להגדלת התעסוקה ולרווחת החברה.

הממשלה הקודמת אמנם יזמה לראשונה מינוי "יועץ רה"מ למדע". אבל לא ניתנו לו הסמכויות והכלים הדרושים להצליח. יש להפיק מכך את הלקחים האופרטיביים, כי בנפשנו הוא.

יש למנות אישיות בעלת קבלות מדעיות וציבוריות להיות ***יועץ מדעי לממשלה***, שבידיו ירוכזו הסמכויות להנחות את המאמץ הממשלתי בתחום זה.

*איגוד סגל המחקר* יושיט את מלוא העידוד ושיתוף הפעולה ליישום משימה לאומית זאת.

בברכה

ישראל זיידרמן

ד"ר ישראל זיידרמן, יו"ר איגוד סגל המחקר והמזכ"ל